สั่งด่วนแบงก์รัฐระดมมาตรการซับน้ำตาน้ำท่วม
แบงก์รัฐเดินหน้า ขนสารพัดมาตรการช่วยลูกค้า ประชาชน บรรเทาน้ำท่วม ทั้งยืดหนี้ งดคิดดอกเบี้ย
5 ต.ค. 2555

แบงก์รัฐเดินหน้า ขนสารพัดมาตรการช่วยลูกค้า ประชาชน บรรเทาน้ำท่วม ทั้งยืดหนี้ งดคิดดอกเบี้ย
รายงานข่าวจากกระทรวงการคลัง เปิดเผยว่า กระทรวงการคลัง สรุปมาตรการช่วยเหลือผู้ประสบอุทกภัยของสถาบันการเงินเฉพาะกิจของรัฐ ปี 2555 สำหรับลูกค้าเดิมและประชาชนทั่วไป ประกอบด้วย ธนาคารออมสิน ออกมาตรการขยายเวลาการชำระหนี้โดยไม่คิดดอกเบี้ยเพิ่ม และการลดหรือยกเว้นค่าประเมินหลักทรัพย์, ธนาคารเพื่อการเกษตรและสหกรณ์การเกษตร (ธ.ก.ส.) ออกมาตรการขยายเวลาการชำระหนี้โดยไม่คิดดอกเบี้ยเพิ่ม, ธนาคารอาคารสงเคราะห์ (ธอส.) ออกมาตรการลดภาระหนี้เงินต้นและดอกเบี้ย 
ขณะที่ธนาคารอิสลามแห่งประเทศไทย (ธอท.) เตรียมโครงการยิ้มสู้ฟื้นฟูอาชีพช่วยเหลือผู้ประสบภัย คาดว่าจะดำเนินการได้ใน 1 เดือน โดยลูกค้าเดิมที่ประสบอุทกภัยลดอัตรากำไรลง และการให้สินเชื่อเพื่อฟื้นฟูธุรกิจปลอดชำระเงินต้น
ด้านธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ ออกมาตรการพักชำระหนี้เงินต้นหรือดอกเบี้ย ตั้งแต่งวดที่ครบกำหนดเป็นเวลา 3 เดือน แต่ไม่เกิน 12 เดือน และวงเงินสินเชื่อฉุกเฉินไม่เกิน 5 แสนบาทต่อราย สำหรับทั้งลูกค้าเดิมและลูกค้าทั่วไป มีเวลากู้ยืมไม่เกิน 5 ปี เวลาปลอดการชำระคืนเงินต้น 1 ปี 
สำหรับบรรษัทตลาดรองสินเชื่อที่อยู่อาศัย (บตท.) ออกมาตรการขยายเวลาการชำระหนี้ อย่างไรก็ดีในกรณีที่เป็นผู้ประสบอุทกภัยและเป็นลูกค้าของธนาคารเพื่อการส่งออกและนำเข้าแห่งประเทศไทย หรือเอ็กซิมแบงก์ และบรรษัทประกันสินเชื่ออุตสาหกรรมขนาดย่อม (บสย.) ขอให้ติดต่อไปที่สถาบันการเงินดังกล่าวโดยตรงเพื่อหารือถึงการช่วยเหลือ
ทั้งนี้ กระทรวงการคลังได้ติดตามสถานการณ์อุทกภัยอย่างใกล้ชิดและพร้อมช่วยเหลือผู้ประสบอุทกภัย ทั้งโดยมาตรการทางการเงินของสถาบันการเงินของรัฐและการดำเนินการอื่น เช่น การมอบน้ำดื่มและอาหาร รวมทั้งถุงยังชีพ โดย ธ.ก.ส.ได้มีการช่วยเหลือประชาชนในพื้นที่ประสบอุทกภัยแล้วกว่า 4,000 ราย เป็นต้น